KIRJALLINEN KYSYMYS E-2259/02 esittäjä(t): María Sornosa Martínez (PSE) komissiolle. Koe-eläinapinatarhan perustaminen Camarlesiin Tarragonaan.



Virallinen lehti nro 309 E , 12/12/2002 s. 0214 - 0215



KIRJALLINEN KYSYMYS E-2259/02 esittäjä(t): María Sornosa Martínez (PSE) komissiolle (24. heinäkuuta 2002) Aihe: Koe-eläinapinatarhan perustaminen Camarlesiin Tarragonaan Tarragonan Camarlesin kunnassa Centre de Recherces Primatologiques -niminen yritys on käynnistänyt työt afrikkalaisia apinoita kasvattavan tarhan rakentamiseksi. Apinat on tarkoitettu eurooppalaisille ja yhdysvaltalaisille tutkimuslaitoksille. Alussa sekä itsehallintoyhteisön että paikallistason hallinto epäsivät luvat hankkeelta, mutta päättivät äskettäin myöntää ne. Monet kansalaisyhdistykset ja eläinsuojeluyhdistykset ovat jo osoittaneet vastustavansa tarhan rakentamista. Tarha kattaisi 100 000 neliömetrin alueen Camarlesin ulkopuolella. Yhdistykset väittävät muun muassa, että apinoiden kasvattaminen tarhassa on monien eläinsuojelulakien vastaista, että apinalaji, jota aiotaan kasvattaa, saattaa aiheuttaa vaaraa väestölle, sillä se saattaa kantaa viruksia kuten ebolaa (esimerkiksi monet lentoyhtiöt eivät suostu kuljettamaan tätä apinalajia) ja että arvovaltaisten lausuntojen mukaan tarha saattaisi aiheuttaa vaaran, että kasvatetut apinat sekoittuvat laittomista lähteistä tuleviin apinoihin, sillä suora tuonti Afrikasta on vaikeaa, ja tällä tavalla apinat saisivat eurooppalaisen alkuperätodistuksen. Ottaen huomioon, että sopimuksessa Euroopan unionista kehotetaan parantamaan eläinten, jotka ovat herkkiä olentoja, hyvinvointia ja arvostusta(1), ja ottaen huomioon, että niin kuin itsehallintoyhteisön hallitus tunnustaa, kun on kyse eläinten kasvatuksesta ja toimittamisesta koetarkoituksiin, mahdollinen laitos kuuluisi direktiivin 86/609/ETY(2) soveltamisalaan, kysyn seuraavaa: Ovatko Espanjan viranomaiset ilmoittaneet komissiolle apinatarhahankkeesta Camarlesissa sen mukaisesti, mitä direktiivin 86/609/ETY 22 artiklassa määrätään kaikista eläinkokeista yhteisön alueella? Voiko komissio taata, että hanke on hyväksytty saman direktiivin 13 artiklan määräysten mukaisesti? Eikö komissio katso, että pitäisi käynnistää tutkimus sen varmistamiseksi, että esitetyssä lupahakemuksessa yksilöidään asianmukaiset toimenpiteet, edellä mainitun eläinten hoitoa ja säilyttämistä koskevan direktiivin 5 ja 7 artiklan määräysten täyttämiseksi? Onko komissio valmis toteuttamaan toimia, jotta Espanjan viranomaiset keskeyttäisivät tarhan rakentamisen, jos osoittautuu, että se ei täytä direktiivin 86/609/ETY vaatimuksia? (1) Katso Euroopan unionista tehdyn sopimuksen liitteenä oleva pöytäkirja eläinsuojelusta ja eläinten hyvinvoinnista. (2) EYVL L 358, 18.12.1986, s. 1. Margot Wallströmin komission puolesta antama vastaus (4. syyskuuta 2002) Kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetussa neuvoston direktiivissä 86/609/ETY säädetään toimenpiteistä kokeiden päällekkäisyyden välttämiseksi. Jäsenvaltioiden on toimitettava komissiolle tiedot eläinkokeisiin liittyvästä lainsäädännöstään ja hallintokäytännöstään. Direktiivissä ei edellytetä ilmoitusta eläimiä kasvattavien laitosten perustamissuunnitelmista. Direktiivin 13 artiklassa säädetään vaatimuksista, joita sovelletaan eläinkokeita koskevien tilastotietojen keräämiseen, eikä sitä näin ollen voida soveltaa kysymyksessä mainitussa tapauksessa. Direktiivin 15 artiklassa säädetään, että eläimiä kasvattavien ja toimittavien laitosten on oltava viranomaisen hyväksymiä tai rekisteröimiä ja niiden on täytettävä 5 artiklassa säädetyt hoitoa ja säilytystä koskevat vaatimukset sekä 14 artiklassa säädetyt vaatimukset, jotka koskevat eläinkokeiden suorittamiseen osallistuvien henkilöiden koulutusta. Komissiolla ei ole syytä olettaa, ettei kyseisiä vaatimuksia noudatettaisi. Direktiivin mukaan eläimiä kasvattavien laitosten valvonta kuuluu kansallisille toimivaltaisille viranomaisille. Komissiolle ei ole toimitettu mitään tietoja, jotka osoittaisivat, ettei Espanjan viranomaisten suorittama valvonta olisi riittävää. Komissio katsoo, ettei asian tutkiminen ole sen toistaiseksi perusteltua. Komissio pyytää kuitenkin parlamentin jäsentä toimittamaan sille kaikki lisätiedot, joita parlamentin jäsenellä mahdollisesti on kyseisen direktiivin rikkomisesta.